Zajac, Pavol, poslanec NR SR (2013-12-12):
Ďakujem veľmi pekne pánovi ministrovi, že prišiel do sály. Vážené dámy a páni, v máji tohto roku som na tlačovej konferencii oznámil, že pre Slovenskú správu ciest súkromná firma SQM z Banskej Bystrice ide obstarávať zákazky na rekonštrukciu ciest I. triedy, 14 zákaziek v objeme 200 mil. eur. Hneď na druhý deň pán minister dopravy vyhlásil, že túto zmluvu medzi Slovenskou správou ciest a firmou SQM zrušil. Ja som na základe zákona o sprístupnení informácií ho požiadal 16. 5., aby mi bolo doručené písomne, na základe čoho bola táto zmluva zrušená. A on mi odpovedal: žiadosťou o ukončenie zmluvného vzťahu dohodou. Následne som si našiel na internete výpoveď mandátovej zmluvy medzi Slovenskou správu ciest a firmou SQM. Najprv firma SQM s touto výpoveďou nesúhlasila, ale Slovenská správa ciest vypovedala túto zmluvu. V tomto pohľade by bola táto kauza ukončená, ale na Slovensku to už tak býva. Na vestníku verejného obstarávania som našiel, že firma SQM 3. 7. 2013 začala obstarávanie na rekonštrukciu cesty č. 1/50 Ružová osada v objeme 6,7 mil. eur. Dňa 9. 11. táto firma začala obstarávať pre Slovenskú správu ciest dve zákazky, a to obchvat Brezna a preložku cesty v Polomke. Obidve tieto zákazky boli v objeme zhruba 36 mil. eur. Táto zákazka v Brezne, teda rekonštrukcia cesty obchvat Brezna a rekonštrukcia cesty v Polomke bola následne 28. 11. zrušená. Ja sa pýtam vo svojej interpelácii, pán minister, už neplatí výpoveď zmluvy zo 16. 5. 2013, ktorým bola zrušená mandátová zmluva medzi Slovenskou správou ciest a firmou SQM na obstarávanie cestnej infraštruktúry z fondov Európskej únie? Alebo na základe akej zmluvy obstaráva táto súkromná firma zákazky v takýchto objemoch? Dámy a páni, pre vašu informáciu, táto firma SQM obstaráva od mája tohto roku štyri zákazky znova na cestnej infraštruktúre z eurofondov, štyri zákazky pre Banskobystrický samosprávny kraj v objeme 15 mil. eur. Pre Košický samosprávny kraj šesť zákaziek v objeme 19,8 mil. eur. A od novembra 2013 sedem zákaziek pre Prešovský samosprávny kraj v objeme 7,5 mil. eur. Pán minister nie je zodpovedný za samosprávne kraje. Zhodou okolností predsedovia samosprávnych krajov sú nominantmi strany SMER, ešte aj v Bystrici, myslím si, že ešte je, alebo podpísal zmluvu v máji tohto roka nominant župan za stranu SMER. Takisto aj v Košiciach, aj v Prešove. Ale vrátim sa ku tej Slovenskej správe ciest. Prečo o tom hovorím? Slovenská správa ciest má niekoľko desiatok ľudí, ktorí sú vyškolení a majú oprávnenie na verejné obstarávanie. Prečo si štátna rozpočtová organizácia Slovenská správa ciest objednala toto obstarávanie u súkromnej firmy? Dámy a páni, v biznise platí, hlavne vo veľkom biznise, že informácie majú cenu zlata. Pri verejnom obstarávaní to platí desaťnásobne. Tie informácie pri verejnom obstarávaní. Ten, kto vypisuje verejné obstarávanie, kto zadáva podmienky a kritériá a vyberá firmu, je kľúčovou osobou vo verejnom obstarávaní. Prečo Slovenská správa ciest, rozpočtová organizácia si objednala, keď pán minister povedal v máji, vyhlásil, že zrušil túto zmluvu? Následne som to našiel aj na internete, že bola zmluva zrušená. Na základe čoho táto firma obstaráva? A prečo to obstaráva? Je to azda preto, aby tieto zákazky dostali správne firmy? Je to preto, aby to obstarávali za čo najvyššiu cenu? Dámy a páni, aj v tých samosprávnych krajoch bude dôležité sledovať, za akú cenu oproti predpokladanej cene sa vysúťaží, aká bude konečná cena, ktorú táto firma pre samosprávne kraje vysúťaží. Pri Slovenskej správe ciest je živá zatiaľ jedná zákazka. Ďalšie dve v Brezne a v Polomke boli zrušené. Údajne je to kvôli Panskému domu, kultúrnej pamiatke, na ktorú sa aj kolega Mičovský pýtal. Ale toto ja dneska neviem skúmať. Minimálne jednu zákazku dneska firma SQM obstaráva pre Slovenskú správu ciest. Ďalšie dve zákazky začali obstarávať. Tak moja otázka znie: na základe čoho obstaráva táto súkromná firma pre Slovenskú správu ciest tieto zákazky rekonštrukcie na cestnej infraštruktúre z európskych fondov? Ďakujem za pozornosť.